Broj: 711-I-344-M-16/23-02-21

Zagreb, 06. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21**), na zahtjev** **obveznika Maria Majhena, direktora trgovačkog društva Poduzetnički centar Zagrebačke županije d.o.o. za poticanje i razvoj poduzetništva (u daljnjem tekstuu: Poduzetnički centar Zagrebačke županije d.o.o.),** za davanjem mišljenja Povjerenstva, na 203. sjednici, održanoj 06. veljače 2023., daje sljedeće:

**MIŠLJENJE**

**Obveznik Mario Majhen, direktor trgovačkog društva Poduzetnički centar Zagrebačke županije d.o.o., ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a.**

 Obrazloženje

Zahtjev za davanjem mišljenja Povjerenstva podnio je obveznik Mario Majhen, direktor trgovačkog društva Poduzetnički centar Zagrebačke županije d.o.o. U knjigama ulazne pošte Povjerenstva zahtjev je zaprimljen 23. siječnja 2023. pod poslovnim brojem 711-U-856-M-16/23-01-5, povodom kojeg se vodi predmet broj M-16/23.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u izvadak iz sudskog registra nadležnog suda, utvrđeno je da je Mario Majhen direktor trgovačkog društva Poduzetnički centar Zagrebačke županije d.o.o., čiji je jedini osnivač odnosno član Zagrebačka županija te je stoga isti dužan pridržavati se odredbi ZSSI-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik traži mišljenje odnosi li se na njega zabrana primitka dodatnih naknada kao što su božićnica, regres, dara za dijete i drugih dodatnih naknada, a s obzirom na sklopljeni ugovor o radu direktora trgovačkog društva (menadžerski ugovor).

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Povjerenstvo je dana 31. siječnja 2022. dalo Smjernicu Broj: 711-I-134-R-34/22-01-17, kojom je ukazano obveznicima navedenima u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, da ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja, jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti, sukladno članku 7. točci d) ZSSI/21-a.

Nadalje, Povjerenstvo je je dana 12. travnja 2022. dalo dopunu Smjernice Broj: 711-I-518-R-34/22-02-17. u kojoj je pojašnjeno da obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati određene novčane primitke, jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona, s obzirom da su povezani sa troškovima obnašanja javne dužnosti (troškovi prijevoza i sl.).

Dodatne naknade koje su navedene u Smjernici Povjerenstva Broj: 711-I-134-R-34/22-01-17, kao i oni primici koji ne predstavljaju dodatne naknade, a koji su navedeni u Dopuni Smjernice Broj: 711-I-518-R-34/22-02-17 ne predstavljaju *numerus clausus* jednih i drugih primitaka, već su isti primjerice navedeni, s obzirom da predstavljaju primitke koje obveznici uobičajeno ostvaruju.

Slijedom navedenog, Mario Majhen, direktor trgovačkog društva Poduzetnički centar Zagrebačke županije d.o.o., ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a temeljem sklopljenog ugovor o radu direktora trgovačkog društva ili menadžerskog ugovora, jer odredbe ugovora ne smije biti suprotno odredbama Zakona u dijelu kojim je propisana zabrana njihova ostvaivanja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obvezniku Mariu Majhenu, elektroničkom dostavom
2. Objava na internetskoj stranici Povjerenstva
3. Pismohrana